Seinast, í 2013, fekk tað ógvusligar avleiðingar, og fleiri føroysk virki vórðu sett undir hert eftirlit og okkurt fekk forboð at flyta fisk til Russlands. Hetta gekk millum annað úr yvir Varðan Pelagic í Kollafirði og Næraberg, men seinni varð forboðið strikað, og bæði virkini flyta í dag fisk til Russlands. Í dag umboðar eftirlitið ikki bara Russland, men Euroasiatisku Búskaparsamgonguni-samgongan umfatar Russland, Hvítarussland og Kasakstan. Rosselkhoznadzor skrásetir feløg eftir litum. Eru virkini grøn er alt í lagi, eru tey gul eru tey undir herdum eftirliti, og eru tey reyð, so hava virkini forboð móti at flyta vørur til Russlands. Í dag eru tvey virki á gula listanum hjá russum, Pelagos í Fuglafirði og uppsjóvarskipið Norðborg. Tað at sjáldan at virkini gerast reyð, sum tað annars hendi við Varðanum Pelagic og Næraberg í 2013/14, og við Bakkafrost í Kollafirði nakað áðrenn. Men nú russiski marknaðurin er so týdningarmikil, gongur vinnan á nálum og bíðar eftir russunum. Russar vitjaðu fyrstu ferð í 2008, og síðan tá er útflutningurin til Russlands øktur úr 100 milliónum krónum til 1,06 milliardir krónur í 2014. Eitt eru virkisvitjanirnar, men tað snýr seg eisini um álit. Hetta setir strong krøv til skjalprógvaðu matvørutrygdina á virkum og verksmiðjuskipum og til Heilsufrøðiligu Starvsstovuna. Rosselkhoznadzor hevur latið Heilsufrøðiligu starvsstovuni ynski um upplýsingar, sum starvsstovan nú er í ferð við at fyrireika at lata úr hondum. Millum annað skal upplýsast um kanningarhættir, inn- og útflutning av fiski og fiskavørum, upplýsingar um menningina í alivinnuni–herundir sjúkustøðuna í vinnuni–upplýsingar um fóður, yvirvøkuætlanir og úrslit í hesum sambandi, um eftirlitið við matvøruvirkjum annars og mangt annað. Russar hava boðað frá, at teir koma í vár ella í summar, men enn er einki avgjørt. -Vit eru í dialogi við teir, sigur Bárður Enni, stjóri á Heilsufrøðiligu Starvsstovuni.